ஆனால் திருமணம் ஆகவில்லை என்றெல்லாம் கவுண்டனுக்கு எந்தக் கவலையுமில்லை. யாரோ ஒருத்தியை கிணற்று மேட்டுக்கும், மூங்கில் கொட்டாய்க்கும் தள்ளிக் கொண்டு வந்துவிடுகிறார். மூங்கில் கொட்டாய் பற்றி இந்த இடத்தில் சொல்லிவிட வேண்டும். தோட்டத்தில் பதினைந்து அடி உயரத்தில் மூங்கில் குச்சிகளால் மேடை அமைத்து படுகிடையாக சருகு போட்டு வைத்திருப்பார்கள். இந்த உயரத்தில் இருந்து பார்த்தால் தோட்டத்தில் நடமாட்டம் இருந்தால் தெரியும் என்று செய்து வைத்திருக்கிறார்கள். கவுண்டர் எப்பொழுதிருந்து ஊர்மேயத் துவங்கினாரோ அப்பொழுதிருந்தே இங்குதான் படுக்கை. ராத்திரி காவலுக்கும் வசதி, சேட்டைக்கும் அதுதான் வசதி.